जौनपुर। शहर से सटे मुरादगंज इलाके में सोमवार देर रात शहर से माल की आपूर्ति करके लौट रहा आईटीसी (इंडियन टुबैको कंपनी) के सेल्स मैन किशोरी लाल गुप्ता (42) को बाइक सवार बदमाशों ने गोली मार दी। जख्मी हालत में किशोरी को जिला अस्पताल में भर्ती कराया गया है। किशोरी लाल के दाहिने हाथ में गोली पार कर गई है और सिर पर राड से हमला कर दिए जाने के कारण बेहोश है। घटना की तहरीर लाइन बाजार थाने में दी गई है।
लाइन बाजार थाने के मुरादगंज निवासी किशोरी लाल आईटीसी कंपनी में सेल्समैन है। किशोरी लाल सोमवार को शहर में माल की आपूर्ति करने निकला था। माल की आपूर्ति और तगादा में उसे देर हो गई थी। शहर से वह करीब साढ़े दस बजे बाइक से निकला था। शहर क्रास करते ही रेलवे क्रासिंग के पास पल्सर बाइक सवार दो बदमाशों ने उसे रोक लिया। बैग छीना झपटी करने लगे तो किशोरी लाल ने हल्ला मचाना शुरू कर दिया। इतने में ही एक ने तमंचे से गोली चला दी। गोली किशोरी के दाहिनी हथेली को पार कर गई। फिर किशोरी लाल ने बैग नहीं छोड़ा तो दूसरे ने राड से सिर पर वार कर दिया। किशोरी लाल के चीखने चिल्लाने पर आसपास के लोग भी उठ गए। हल्ला मचने पर बदमाश भाग निकले। किशोरी लाल को मुरादगंज के लोगों ने शहर के एक निजी अस्पताल पहुंचाया। यहां पुलिस का मामला होने के नाते चिकित्सक ने जिला अस्पताल ले जाने की सलाह दी। किशोरी लाल के परिवार के लोग फिर लाइन बाजार थाने पहुंचे। पुलिस ने रात 12 बजे किशोरी लाल को जिला अस्पताल में भर्ती कराया। किशोरी लाल की हालत अभी गंभीर बनी हुई है। किशोरी लाल के बेहोश होने के कारण यह साफ नहीं हो पाया कि कितना माल लूटा गया। हालांकि उसका बैग बदमाश नहीं ले जा पाए। संभावना है कि लूट में नाकाम रहने पर ही बदमाशों ने गोली मारी थी। पुलिस ने अज्ञात बदमाशों के खिलाफ मुकदमा दर्ज कर लिया है।